દસમા ધોરણનું પરિણામ જાહેર થાય કે તરત જ કેનાલ અને બ્રિજ પર પોલીસે પેટ્રોલિંગ વધારવું પડે છે. નવમી જૂને બનેલી કરુણ ઘટના છે. રાજકોટમાં બારમાં ધોરણના વિદ્યાર્થી હર્ષ સગરે ગળે ફાંસો ખાઈ જીવન ટૂંકાવી લીધું. કચ્છમાં દસમા ધોરણની પરીક્ષાની ચોથી વખત તૈયારી કરતા વિદ્યાર્થી રાહુલ ગોરે ગળાફાંસો ખાઈ જીવાદોરી ટૂંકાવી. વડોદરામાં મીકેનિક્લ એન્જિનિયરિંગના બીજા વર્ષમાં અભ્યાસ કરતા કિશન ઠક્કરે ગળાફાંસો ખાઈ શ્વાસ થંભાવી દીધા. વિદ્યાર્થીના નામ બદલાય છે, ધોરણ બદલાય છે, સ્થળ બદલાય છે, પણ આપઘાતની રસમ ચાલુ જ રહે છે.